Drie gesoek vir moord op Pta-bejaardeDie huis waar die bejaarde vermoor is. Foto: Via Yusuf Abramjee / Twitter Die polisie het ŉ volskaalse soektog van stapel gestuur na drie mans wat ŉ bejaarde vrou van Pretoria Maandag vermoor het. Konst. Tumisang Moloto, woordvoerder van die polisie, het gesê die moord het omstreeks 11:30 in Laudium in die weste van die stad plaasgevind. “Volgens inligting wat aan die polisie verskaf is, het drie mans toegang tot ŉ huis in Tajstraat verkry en drie vroue, waaronder die 79-jarige slagoffer, met ŉ vuurwapen aangehou en hulle met kabelbinders vasgemaak,” het Moloto gesê. Een van die verdagtes het na bewering ŉ stuk lap in die bejaarde vrou se mond gedruk en sy kon nie behoorlik asemhaal nie. “ŉ Man wat in ŉ ander kamer was, het die geroesemoes gehoor en dadelik sy alarm geaktiveer, waarna die verdagtes op die vlug geslaan het.” Die vrou is op die toneel dood. ŉ Nadoodse ondersoek sal gedoen word om die presiese oorsaak van haar dood te bepaal. Die motief vir die voorval is nog nie bekend nie. Die Laudium-polisie ondersoek ŉ saak van moord. Yusuf Abramjee, gemeenskapsaktivis en internasionale direkteur van kommunikasie by Crime Stoppers International (CSI), het die oorledene as Kulsum Fogie geïdentifiseer.